Gedagte vir die dag: Die dag van klein dingetjiesFoto: Marianne Styan Moenie die dag van klein dingetjies gering ag nie. (Sagaria 4:10) Ons word maklik beïndruk deur groot prestasies, rekords wat gebreek word, torings wat gebou word, tegnologie wat die wêreld verbyster, uitvindsels wat verstom en idees wat die koppe laat draai. Ons vestig ons hoop op die sterre; die hemel is nie hoog genoeg nie. Ons streef daarna om vinniger, mooier, slimmer, sterker en ouer te word sonder om aan die aftakeling van die ouderdom toe te gee. Bejaardes hardloop die marathon, spring uit vliegtuie, klim berge en skryf in vir doktorsgrade. Kinders word van kleins af gedryf om bo hul aangebore gebreke en belemmerings uit te styg. Gemiddeld is nie meer goed genoeg nie. Net God is almagtig. Hy het sy almag telkens getoon en Hy doen dit steeds. Hy stuur vuur, water, wind, orkane, aardbewings en tsunami’s. Hy genees waar geen genesing moontlik lyk nie en help mense om ander uit vol riviere en brandende huise te red. Hy stuur Noag se duif met ’n vars geplukte olyftakkie in sy bek terug ark toe en hang die reënboog in die lug op. Sulke groot gebeurtenisse begin dikwels by klein dingetjies. As Rebekka nie soos gewoonlik gaan water haal het nie, het sy nie Abraham se slaaf ontmoet nie en is die stam van Israel nie deur Isak voortgeplant nie. As Esau nie so lus was vir lensiesop nie, sou Jakob nooit die aardsvader geword het nie. Die aarde se geskiedenis getuig van groot bewegings wat klein begin het, soos magtige nasies wat deur ’n handvol setlaars geplant is en die Christendom wat by een Man en twaalf dissipels begin het, en nou na raming 2,18 biljoen volgelinge oor die hele wêreld het. Almagtige Here, ek bid vandag vir die uitbreiding van die evangelie, vir elke sendeling en evangelis, vir gemeentes, Bybelskole, radiostasies en selfoonboodskappe, preke en besprekings op die internet, vir elke Christen op aarde wat in sy omgewing ’n verskil maak. Seën elke poging, hoe klein ook al. Boeke deur Helena Hugo is nou beskikbaar by CUM Boeke Vir meer geestelike artikels besoek Joy! Digital